“Башымны кисәргә бирәм...”

	Ике ел элек Италия хирургы, танылган трансплантолог Серджио Канаверо кеше башын күчереп утырту буенча дөньяда беренче операция ясарга әзер булуын белдергән иде. Һәм тиздән шундый операция ясалачак. Хирургның беренче пациенты Русия кешесе – Владимир шәһәрендә яшәүче 30 яшьлек Валерий Спиридонов булачак.	 Валерий – тумыштан гарип, аның аяк-куллары йөрми, ул бары тик башын һәм кул бармакларын гына бераз селкетә ала. Табиблар аның әти-әнисенә балагыз ике яшькә җиткәч үләчәк дигән булганнар. Ләкин ул һаман яши. Алай гына да түгел, Валерий мәктәпне алтын медальгә тәмамлаган, университетның көндезге бүлегендә укып чыккан. Бүген ул өеннән чыкмыйча гына Мәскәүнең бер компаниясендә программачы булып эшли һәм үз шәһәрләре өчен шактый югары хезмәт хакы ала. Моннан тыш егет Владимир өлкәсе думасы депутаты ярдәмчесе дә. “Профессор Канаверо турында ишеткәч, мин интернеттан аны эзләп таптым һәм хат яздым. Бәхеткә, инглизчә яхшы беләм. Ул нәкъ минеке кебек диагнозлы кеше эзләгәнлеге турында әйтте. Шуннан бирле без аның белән аралашып торабыз. Хирург бу операциянең куркыныч булуы турында кисәтте, үлеп китүең бар диде. Ләкин мин ризалаштым, чөнки болай да үлемгә таба барам бит, сәламәтлегем һаман начарлана”, – ди Валерий. 

Татарстан яшьләре

	№  14 |  	


